b'\n_START_ARTICLE_\nEero Nero\n_START_PARAGRAPH_\nEero Veikko Nero (8. lokakuuta 1916 Rovaniemi \xe2\x80\x93 17. hein\xc3\xa4kuuta 1963 Helsinki) oli suomalainen upseeri ja jatkosodan aikana sotavankileirin komentaja, joka tuomittiin my\xc3\xb6hemmin t\xc3\xa4ss\xc3\xa4 teht\xc3\xa4v\xc3\xa4ss\xc3\xa4 tekemist\xc3\xa4\xc3\xa4n rikoksista vankeuteen._NEWLINE_Nero, ammatiltaan rakennusmestari ja sotilasarvoltaan luutnantti, toimi IV armeijakunnassa Jalkalan sotavankileirin komentajana. Armeijakuntaa johti kenraaliluutnantti Lennart Oesch. Tutkija Antti Kujalan mukaan armeijakunnassa komentaja Oesch, pioneerikomentaja Matti Oinonen ja sotavankileirien johtaja P. Simelius lietsoivat k\xc3\xa4skyill\xc3\xa4\xc3\xa4n ryss\xc3\xa4vihaa ja antoivat esimerkiksi 19. marraskuuta 1941 selv\xc3\xa4sti lainvastaisen k\xc3\xa4skyn sotavankien kohtelusta, jonka mukaan muun muassa niskuroivat vangit oli heti teloitettava._NEWLINE_Jo aikaisemmin syksyll\xc3\xa4 kaksi vankia ampunut ja yhden ammututtanut Nero l\xc3\xa4hetti vuodenvaihteessa 1941\xe2\x80\x931942 ty\xc3\xb6palvelussaan 14 pahoja paleltumia saanutta sotavankia miinoja polkemaan. Loput paleltuneet, kaikkiaan 13 miest\xc3\xa4 Nero ampui itse tai ammututti. Esikunnan linnoitustoimisto m\xc3\xa4\xc3\xa4r\xc3\xa4si tammikuussa Neron sotavankikomppanioiden valvojaksi. Ampumiset jatkuivat, kev\xc3\xa4\xc3\xa4ll\xc3\xa4 1942 ammuttiin esimerkiksi karanneiden sotavankien toverit varoitukseksi muille.\n_START_SECTION_\nSodanj\xc3\xa4lkeiset tapahtumat\n_START_PARAGRAPH_\nJatkosodan j\xc3\xa4lkeen Nero pakeni Ruotsiin, mutta palautettiin vuonna 1946 puolentoista vuoden luovutustaistelun j\xc3\xa4lkeen. Asiasta nousseessa oikeudenk\xc3\xa4ynniss\xc3\xa4 muun muassa Neroa syytettiin kaikkiaan 51 sotavangin surmasta. Luvussa eiv\xc3\xa4t olleet mukana esimerkiksi miinanraivaukseen l\xc3\xa4hetetyt. Nero tuomittiin yhteens\xc3\xa4 33 taposta aluksi 12 vuodeksi kuritushuoneeseen, mutta Korkein oikeus nosti rangaistuksen elinkautiseksi vankeudeksi, jota h\xc3\xa4net l\xc3\xa4hetettiin suorittaman Riihim\xc3\xa4en vankilaan. My\xc3\xb6hemmin rangaistus aleni j\xc3\xa4lleen 12 vuodeksi ja Nero vapautui vankilasta 1950-luvun alussa. Sen j\xc3\xa4lkeen h\xc3\xa4n ty\xc3\xb6skenteli Suomen sementtiyhdistyksen palveluksessa.'